《送鬼篇》
清代·王季珠

北人信奉狐，南人鬼亦重。往往感微疾，亟遗女巫送。

女巫挟何术，登堂秘咒诵。拈香点鬼籍，秩然按伯仲。

纸灰战屋隅，阴风泼窗洞。胡语空恻恻，十人九怕恐。

铺设上下筵，鸡豚从丰供。遂令道若僧，口腹欲愈纵。

明年未收谷，抽抵今年用。乞巫暗消寝，剜肉不心痛。

夫受抱耒饥，妇受投杼冻。一刻整家赀，冤抑无由讼。

习俗溺于迷，甘为邪人弄。一棒打当头，或醒梦中梦。

作者简介：字馨吾，诸生。顾山人，居镇东，额曰旷庐，莳花种竹，吟啸其中。诗规陆放翁，书法赵松雪。著有旷庐草诗集。